AaB tog i aften hjemme på Aalborg Portland Park imod AGF i 3F Superligaens mesterskabsslutspil. Rundt regnet 2000 tilskuere havde fundet vej til et solbeskinnet stadion, hvor der med de nye gældende regler var plads til i alt 3758 tilskuere. Og de blev vidne til en jævnbyrdig første halvleg, der kun bød på få målchancer. Men i det 38. minut bragte Frederik Børsting AaB foran 1-0, og det bragte jubel på tribunerne, men alle tilskuerne satte sig pænt ned igen – og i det hele taget opførte alle tilskuere sig kampen igennem eksemplarisk og efter myndighedernes forskrifter. I anden halvleg blev AGF reduceret til 10 mand, da Nicolai Poulsen blev præsenteret for et rødt kort. Selv om AGF var en mand i undertal, pressede de på for at få udlignet, men som halvlegen skred frem kunne gæsterne ikke holde dampen oppe mod et udmærket kæmpende AaB-mandskab, som kunne køre sejren på 1-0 stille og roligt hjem. Efter slutfløjtet kunne tilskuerne, der var inddelt i ni tilskuerafsnit, ikke alle forlade stadion samtidig men derimod i mindre grupper. Det skyldes myndighedernes anbefalinger, som tilskuerne under hele kampen levede flot op til.

Opsummering:
2000 tilskuere var på plads på Aalborg Portland Park, og de overholdt myndighedernes anbefalinger til punkt og prikke.